Star Channel

Ιστορία

4 Δεκεμβρίου 1993: Το Star Channel ξεκίνησε να λειτουργεί το Σάββατο 4 Δεκεμβρίου του 1993, ακριβώς στις 19:00 το απόγευμα, από τα κεντρικά του στούντιο στον Ταύρο Αττικής, αντικαθιστώντας το Κανάλι 29 της Αυριανής, στην ίδια συχνότητα, άλλα με διαφορετική άδεια (Νέα Τηλεόραση) και με την καθοδήγηση του Νίκου Μαστοράκη, καλύπτοντας το μεγαλύτερο μέρος της ελληνικής επικράτειας. Για αρκετά χρόνια κατά την "περίοδο Μαστοράκη" το κανάλι είχε συνεχή ανοδική πορεία και από την έκτη θέση βρέθηκε στην τρίτη θέση στους πίνακες θεαματικότητας, πίσω από το Mega και τον ΑΝΤ1.
1994: Το Star Channel άρχισε να ανταλλάζει οικογενειακά και παιδικά προγράμματα με την τηλεόραση του ΣΚΑΪ ενώ παράλληλα δημιουργεί τα πρώτα του ελληνικά σίριαλ, τα οποία δεν διακρίθηκαν αισθητά στους πίνακες τηλεθέασης και κόπηκαν ύστερα από μικρό αριθμό επεισοδίων.
1999: Το Star Channel κάνει στροφή στο ελληνικό, ενημερωτικό και ψυχαγωγικό πρόγραμμα (από το "Ρεπορτάζ στην ομίχλη" και τον "Αυτόπτη Μάρτυρα" μέχρι το "Χρυσό Κουφέτο" της Αννίτας Πάνια, το "Star cafe" και τους "Διαπλεκόμενους"), ενώ την ίδια χρονιά ασχολήθηκε και πάλι με την ελληνική μυθοπλασία προβάλλοντας τη σειρά "Το κλειδί" με τον Πέτρο Φιλιππίδη. Το συγκεκριμένο σίριαλ σημείωσε σχετική επιτυχία και άνοιξε το δρόμο για περισσότερα ελληνικά σίριαλ στον σταθμό, την επόμενη τριετία, χωρίς όμως εκείνα να έχουν ξανά την αντίστοιχη ανταπόκριση από το τηλεοπτικό κοινό. Την ίδια περίοδο, το Star άρχισε να γίνεται συνώνυμο με τις μεταγλωττισμένες λατινοαμερικάνικες τηλενουβέλες, που κατέκλυζαν το πρόγραμμα του, ενώ λίγα χρόνια μετά, ξεκίνησε να κινείται στο ρυθμό του gossip και του life-style.
2002: Το Star Channel γίνεται το πρώτο ελληνικό κανάλι με life style και gossip εκπομπές και δελτία ειδήσεων. Την αρχή αυτών των εκπομπών κάνει η Χριστίνα Λαμπίρη με το Super Star, που εντάσσεται στο δυναμικό του σταθμού τον Μάιο του 2002 ξεκινώντας με την εκπομπή Best Seller.
2005: Το Star Channel κάνει το παγκόσμιο ντεμπούτο του, πηγαίνοντας στην πλατφόρμα UBI World TV, κάνοντας έτσι το κανάλι διαθέσιμο σε θεατές στην Αυστραλία, στην Ασία και στην Αφρική.
2008: Το UBI World TV πηγαίνει και στην Νέα Ζηλανδία, κάνοντας διαθέσιμο το κανάλι και εκεί. Οι εγκαταστάσεις του φεύγουν από τον Ταύρο και μεταφέρονται στο υπερσύγχρονο κτήριο του Ομίλου Βαρδινογιάννη στην Κηφισιά, στην οδό Βιλτανιώτη 36 όπου παραμένουν μέχρι και σήμερα. Τον Αύγουστο, το κανάλι εντάσσει στο δυναμικό του την Ελεονώρα Μελέτη για να παρουσιάζει την πρωινή εκπομπή Πρωινή Μελέτη και δυο σαββατοκύριακα τον μήνα το κεντρικό δελτίο ειδήσεων.
2011: Το Star Channel εκπέμπει με ψηφιακό σήμα σε format 16:9 και μετά από 9 χρόνια σταματά η εκπομπή SUPER STAR με τη Χριστίνα Λαμπίρη η οποία παρουσιάζει το κεντρικό δελτίο ειδήσεων του Σαββατοκύριακου.
2012: Το Star επενδύει στις ξένες σειρές όπως οι εξής: The Vampire Diaries, NCIS, Fringe, Numbers, Joey, Τα Φιλαράκια, Ο Πρίγκιπας του Belair, Gossip Girl, Φλορισιέντα, μία σύγχρονη Σταχτοπούτα, Christine, Royal Pains και Πράκτορας... Στο Τσακ. Επίσης δημιουργεί δικό του κανάλι στο YouTube και από εκεί προβάλλεται όλο το οπτικοακουστικό αρχείο του σταθμού από την ίδρυση του μέχρι και σήμερα, όλες οι εκπομπές και τα δελτία ειδήσεων.
2013: Το Star Channel άρχισε να συνδυάζει την ενημέρωση με την ψυχαγωγία, με αποτέλεσμα το κανάλι να επιστρέψει στον ενημερωτικό και ειδησεογραφικό του χαρακτήρα, όπως τότε που ξεκίνησε.
2016: Το Star Channel ξεκινά την πιλοτική μετάδοση του STAR HD (1080i) μέσω της Digea σε Αττική και Κεντρική Μακεδονία στις 27 Φεβρουαρίου 2016.
2017: Το Star Channel επαναφέρει τον δημοφιλή τηλεοπτικό διαγωνισμό μαγειρικής Master Chef με κριτές τους Δημήτρη Σκαρμούτσο (Για τον 3ο κύκλο), τον Σωτήρη Κοντιζά (3ο, 4ο και 5ο κύκλο), τον Πάνο Ιωαννίδη (3ο, 4ο και 5ο κύκλο) και τον Λεωνίδα Κουτσόπουλο (4ο και 5ο κύκλο), ενώ από τις 13 Σεπτεμβρίου 2018 ως τις 24 Δεκεμβρίου του ίδιου έτους, προβλήθηκε η παιδική εκδοχή της εκπομπής με διαφορετική κριτική επιτροπή (Ελένη Ψυχούλη, Μανώλης Παπουτσάκης, Μάγκυ Ταμπακάκη) και 22 παιδιά (Ο 2ος κύκλος του Ελληνικού Master Chef Junior).

Τηλεοπτικές άδειες

Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν άδεια, όπου το Star Channel δεν αναφέρθηκε. Ο σταθμός θα έπρεπε μέσα σε 90 ημέρες να είχε σταματήσει να εκπέμπει μέσω της Digea, αλλά αυτό δεν έγινε μετά την ακύρωση του Νόμου Παππά για το διαγωνισμό για τις τηλεοπτικές άδειες, που κρίθηκε αντισυνταγματικός από το ΣτΕ στις 26 Οκτωβρίου. Στο νέο διαγωνισμό έλαβε άδεια για 35 εκ. ευρώ.

Πρόγραμμα

Τα πρώτα χρόνια λειτουργίας του σταθμού, το περιεχόμενο των εκπομπών του εναλλασσόταν ανάμεσα σε ψυχαγωγικό και ενημερωτικό περιεχόμενο, και οι περισσότεροι γνωστοί Έλληνες δημοσιογράφοι και παρουσιαστές, συνεργάστηκαν από το 1993 με το συγκεκριμένο σταθμό. Το ψυχαγωγικό πρόγραμμά του βασιζόταν μέχρι και το 2002 κυρίως σε ξένες κινηματογραφικές ταινίες και από τα τέλη της δεκαετίας του 1990 σε εβδομαδιαίες ξένες αμερικάνικες τηλεοπτικές σειρές. Το κανάλι έχει στην διάθεσή του, τα δικαιώματα 1.000 και περισσότερων ξένων ταινιών, ενώ συνεργάζεται αποκλειστικά με την Warner Bros. Διαχρονικά έχει προβάλλει μεγάλες κινηματογραφικές επιτυχίες (Μπεν Χουρ, Όσα Παίρνει ο Άνεμος, Τιτανικός κ.ά.)
Μετά το 2001, μεγάλο τμήμα του προγράμματος του καναλιού καλύπτεται από ενημερωτικές εκπομπές συγκεκριμένης θεματολογίας, οι οποίες προβάλλουν και σχολιάζουν συνήθως, την καλλιτεχνική και κοσμική επικαιρότητα αλλά και τους πρωταγωνιστές αυτών. Το 2013 κάνει στροφή στην ενημέρωση και το καθημερινό κεντρικό δελτίο ειδήσεων το παρουσιάζει η Μάρα Ζαχαρέα και κεντρικός σχολιαστής είναι από το 2016, η Κάτια Μακρή. Τα Σαββατοκύριακα το κεντρικό δελτίο, το παρουσιάζει η Κατερίνα Παναγοπούλου. Το καθημερινό μεσημβρινό και απογευματινό δελτίο το παρουσιάζει η Ελένη Τσαγκά.
Πολλοί δημοσιογράφοι έχουν εργαστεί στον σταθμό, ανάμεσά τους ο Νίκος Μαστοράκης με την εκπομπή Candit Camera, η Λιάνα Κανέλλη, ο Κώστας Χαρδαβέλλας, ο Πάνος Παναγιωτόπουλος, ο Τέρενς Κουίκ, η Έλλη Στάη, η Όλγα Τρέμη, η Σία Λιαροπούλου, ο Σταύρος Θεοδωράκης, η Ρούλα Κορομηλά, ο Ανδρέας Μικρούτσικος, ο Χρήστος Φερεντίνος, η Αννίτα Πάνια, ο Αντώνης Αλαφογιώργος, η Νανά Παλαιτσάκη, ο Πέτρος Κωστόπουλος, ο Γιώργος Πολυχρονίου, ο Μανώλης Καψής, ο Γιώργος Λιάγκας, ο Θέμης Μάλλης, ο Γιώργος Βαρεμένος, ο Στέφανος Χίος, ο Λεωνίδας Καλλιδώνης, η Άννα Δρούζα, η Έλντα Πανοπούλου, η Ειρήνη Νικολοπούλου, η Χριστίνα Λαμπίρη, η Ελεονώρα Μελέτη, η Τατιάνα Στεφανίδου, ο Νίκος Χατζηνικολάου και η Πόπη Τσαπανίδου.
Φέτος στο πρόγραμμά του, μεταδίδονται καθημερινά οι εκπομπές Στη φωλιά των Κου Κου, καθημερινή πρωινή εκπομπή με παρουσιαστές την Κατερίνα Καραβάτου και τον Κρατερό Κατσούλη, Αλήθειες με τη Ζήνα με την Ζήνα Κουτσελίνη, το reality μόδας Shopping Star με την Βίκυ Καγιά και το τηλεπαιχνίδι Τροχός της τύχης με τον Πέτρο Πολυχρονίδη. Εβδομαδιαία μεταδίδεται η εκπομπή Traction. Επιπλέον, το STAR μετέδωσε τα reality Greece's Next Top Model και MasterChef Junior.

Νέα Τηλεόραση Α.Ε.

Η Νέα Τηλεόραση Ανώνυμη Εταιρεία είναι ο δεύτερος από τους δύο πρώτους τηλεοπτικούς φορείς που ιδρύθηκαν στην Ελλάδα (ο πρώτος ήταν η Τηλέτυπος του Mega Channel). Συστάθηκε την Πέμπτη 24 Αυγούστου 1989, αρχικά ως τηλεοπτικός σταθμός, λαμβάνοντας άδεια πανελλαδικής εμβέλειας.
Στην συνέχεια, εξελίχθηκε σε εταιρεία, αφού την άδεια που κατείχε, δεν την αξιοποίησε για να ανοίξει δικό της τηλεοπτικό σταθμό, αλλά αγόρασε εκ των υστέρων και με την καθοδήγηση του Νίκου Μαστοράκη το Κανάλι 29, το οποίο και μετονόμασε σε Star Channel. Αρχικά η εταιρεία, όπως και το κανάλι, έδρευε στις πρώην εγκαταστάσεις του Καναλιού 29, στον Ταύρο, στην οδό Δήμητρας 37. Το 2008, οι εγκαταστάσεις του καναλιού μεταφέρθηκαν στην Κηφισιά. Πρόεδρος του σταθμού είναι ο Κάρολος Αλκαλάϊ, αντιπρόεδρος ο Αλέξανδρος Σημαντήρης, γενικός διευθυντής ειδήσεων ο Κωστής Σιακανίκας και διευθύντρια προγράμματος η Νάταλι Γούντφιλντ.

Star International

Το Star International ξεκίνησε να εκπέμπει το Νοέμβριο του 2005 μεταδίδοντας το πρόγραμμα του Star Channel στον Απόδημο Ελληνισμό, στην Ασία, στη Νότια Αφρική, στην Αυστραλία, τη Νέα Ζηλανδία και την Βόρεια Αφρική μέσω της πλατφόρμας του TV Plus. Τον Οκτώβριο του 2009, το Star International ξεκίνησε επίσημα στη Βόρεια Αμερική, διαθέσιμο αποκλειστικά στην RCN Cable (ιδιοκτησία της TPG Capital) στις ΗΠΑ, και η οποία τον Ιούνιο του 2010, απέσυρε το κανάλι λόγω των χαμηλών τηλεθεάσεων.
Τον Μάιο του 2011, το κανάλι ξεκίνησε εκ νέου στις ΗΠΑ, μέσω της Home2US η οποία στα τέλη του 2012, διέκοψε τις δραστηριότητές της. Το κανάλι είναι διαθέσιμο στην Βόρεια Αμερική μόνο μέσω της πλατφόρμας Hellas TV. Στις 23 Σεπτεμβρίου 2014, το Star International ξεκίνησε και στον Καναδά μέσω της πλατφόρμας της Bell Fibe TV (ιδιοκτησία της Bell Canada Enterprises).